Nosaukuma reģistrācijas pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2019/C 371/10)

Šī publikācija dod tiesības trīs mēnešu laikā no šīs publikācijas dienas pret pieteikumu izteikt iebildumus atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

VIENOTS DOKUMENTS

“CEREJA DO FUNDÃO”

ES Nr.: PGI-PT-02478 – 22.11.2018.

ACVN ( ) AĢIN (x)

1. Nosaukums vai nosaukumi

“Cereja do Fundão”

2. Dalībvalsts vai trešā valsts

Portugāle

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

“Cereja do Fundão” ir saldo ķiršu koka (Prunus avium L.) augļi, ko paredzēts patērēt svaigus. Tiem ir šādas galvenās īpašības:

— lielums pēc kalibrēšanas – vismaz 24 mm,

— stingrums – vismaz 60 vienības pēc “Durofel” skalas,

— krāsa – no 2 līdz 6 CTIFL (Centre Technique Interprofessionnel des Fruits et Legumes) krāsu diagrammā,

— šķīstošo cietvielu saturs – vismaz 12 °pēc Briksa skalas.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visi ražošanas posmi (audzēšana un ražas novākšana).

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta marķēšanas īpašie noteikumi

Uz “Cereja do Fundão” marķējuma aiz produkta nosaukuma jāpievieno norāde “Indicação Geográfica Protegida” (Aizsargāta ģeogrāfiskās izcelsmes norāde) vai saīsinājums “IGP” (AĢIN).

Marķējumā jāiekļauj “Cereja do Fundão” logotips, kas parādīts še turpmāk.

4. Ģeogrāfiskā apgabala īsa definīcija

“Cereja do Fundão” ražošanas ģeogrāfiskajā apgabalā ietilpst Fundão fregesija, Louriçal do Campo un Lardosa konselas (Castelo Branco fregesijā) un Ferro un Peraboa konselas (Covilhã fregesijā).

5. Saikne ar ģeogrāfisko apgabalu

Starp “Cereja do Fundão” un noteikto ģeogrāfisko apgabalu pastāvošās saiknes pamatā ir produkta reputācija.

Savu īpašību dēļ “Cereja do Fundão” ir iecienīts produkts gan Portugālē, gan ārvalstīs, un, iemantodams lielu nozīmi lauksaimniecības, ekonomikas un gastronomijas aspektā, ir kļuvis par vienu no reģiona galvenajiem simboliem.

Fundão ķirši, “gardi – saldi un sulīgi ar izteiktu, nobriedušu garšu” (The Guardian, 14.8.2007.), “spilgti sarkanā ietērpā, apaļīgi un ārkārtīgi saldi”, ir “nekļūdīgi atpazīstami”, un šefpavārs Vítor Sobral tos uzskata par “nacionālās izcilības produktu” (Epicur, 8.5.2017.). Lai gan ķirši tiek audzēti gandrīz visur valstī, “visslavenākie droši vien ir Fundão ķirši” (Broteria, populārzinātnisko izdevumu sērija, 1915). Daži pat uzskata, ka Fundão ir Portugāles “ķiršu galvaspilsēta” (Paulo Moreira, Pão e Vinho (Maize un vīns), 2014).

To, kāda reputācija produktam “Cereja do Fundão” ir Portugāles patērētāju vidū, apliecina fakts, ka jau 1941. gadā Nacionālās augļu komitejas (Junta Nacional das Frutas) biļetenā ir sniegts saraksts, kurā atsevišķi norādīta “Cereja do Fundão” ķiršu cena Lisabonas tirgū (kur to vidējā pārdošanas cena bija trīs eskudo kilogramā), kas salīdzināta ar citu tirgū pārdoto ķiršu cenu.

2018. gadā “Cereja do Fundão” ieguva balvu “Portugal Cinco Estrelas” dabas produktu kategorijā. Pasniedzot balvu, kas piešķirta, novērtējot tirgus aptaujās uzrādīto patērētāju apmierinātību, tika norādīts, ka “starp Estrela un Gardunha kalnu grēdu ir vieta, kur atrodama viena no visgaršīgākajām valsts delikatesēm, proti, “Cereja do Fundão”. Šo ķiršu saldenā, atspirdzinošā garša sniedz baudījumu ne tikai kā deserta augļi svaigā veidā, bet arī kompotos, šokolādes un ķiršu konfektēs, smalkmaizītēs un liķieros.”

“Šie ķirši ir slaveni, piesaista cilvēku masas un ienes vietējai ekonomikai miljoniem euro” (Dinheiro Vivo, 4.6.2017.). Ķirši “Cereja do Fundão” ir “ieguvuši plašu atpazīstamību, it īpaši pēc to saistības ar Portugāles futbola komandas dalību Eiropas čempionātā, kas notika Portugālē 2004. gadā.” Desmit gadu laikā “vietējā ekonomika, kas saistīta ar ķiršu ražošanu, ir dubultojusies apmēros, un tagad tās vērtība ir aptuveni 20 miljoni EUR gadā. Šīs ekonomikas pamatā ir 2 000 ha ķiršu koku, kas saražo 7 000 tonnas ķiršu; tas atbilst vairāk nekā 60 % no nacionālās produkcijas un nodrošina 1 500 darbvietu.” Nosaukums “Cereja do Fundão”“sniedz produktam pievienoto vērtību, tāpēc tas var sasniegt augstāku cenu, neraugoties uz produkcijas apjoma pieaugumu. Ar to izskaidrojams arī, kāpēc produkta vidējā cena ir dubultojusies, un tagad ir aptuveni 3 EUR kilogramā.” (Pedro Manuel Saraiva, Empreendedorismo: do conceito à aplicação, da ideia ao negócio, da tecnologia ao valor (Uzņēmējdarbība: no teorijas līdz praksei, no idejas līdz uzņēmējdarbībai, no tehnoloģijas līdz vērtībai), Imprensa da Universidade de Coimbra, 3. izdevums, 2015).

Ņemot vērā ražošanas ģeogrāfiskā apgabala īpatnības, “sezonas pirmie ķirši ienākas agrāk nekā citos apgabalos, un tos var viegli pārdot par 30 līdz 50 EUR kilogramā, it īpaši eksporta tirgos, kas veido 10 % no pārdošanas apjoma” (Pedro Manuel Saraiva, turpat). “Ķiršu sezonas sākumā”Fundão ir viena “no pirmajām vietām pasaulē, kur novāc ķiršu ražu”, tāpēc par ķiršiem, “kuri tikko parādījušies un kurus sāk eksportēt,” patērētāji maksā augstu cenu. 2014. gada aprīļa beigās ķirši “Cereja do Fundão” Helsinku tirgū tika pārdoti par 62 EUR kilogramā (Vida Rural, 26.5.2015.).

“Cereja do Fundão” var baudīt gan svaigā veidā, gan smalkmaizītēs un kulinārijā; tos iekļauj visdažādākajos ēdienos un receptēs. ““Cereja do Fundão” ir viens no produktiem, kas ļoti daudzveidīgi izmantojams gastronomijā un ļauj dot vaļu iztēlei”, jo to izmanto, lai radītu tādus produktus kā “Cereja do Fundão” ķiršu smalkmaizītes un mājamatnieciski gatavotu “Cereja do Fundão” ķiršu saldējumu (Público, 14.6.2013.). “Cereja do Fundão” cildina arī daudzi šefpavāri, kā to apliecina intervija ar Michelin zvaigznēm godalgoto šefpavāru José Avillez (Jornal de Negócios, 20.2.2018.) un 2017. gadā publicētā grāmata “Dienas ēdiens” (Prato do Dia), kas ir šefpavāres Filipa Gomes recepšu kolekcija no viņas kulinārijas raidījuma kanālā “24Kitchen”.

Produktam “Cereja do Fundão” tiek veltīti daudzi gastronomijas pasākumi. Reģionālā līmenī “Cereja do Fundão”“piesaista ap 135 000 tūristu gadā” (Expresso, 19.2.2018.), jo īpaši tādos pasākumos kā ““Cereja do Fundão” festivāls” (Festa da Cereja do Fundão), kas dāvā iespēju nobaudīt ne tikai “Cereja do Fundão”, bet arī daudzus no šiem ķiršiem gatavotus produktus, kā arī piedalīties kultūras un tūrisma pasākumos, kas saistīti ar to audzēšanu (piedalīšanās ķiršu novākšanā, pastaigas ķiršu dārzos, kļūšana par aizbildni ķiršu kokam utt.), kā arī ikgadējā pārtikas festivālā “Labs ēdiens Fundão. Ķiršu garša” (Fundão, Aqui Come-se Bem – Sabores da Cereja), kas tiek rīkots kopš 2004. gada. Notiek arī valsts mēroga pasākumi, piemēram, ikgadējais ““Cereja do Fundão” Gastronomiskais maršruts” (Rota Gastronómica da Cereja do Fundão), kas kopš 2013. gada tiek organizēts Lisabonā un Portu. Tajā piedalās šefpavāri, kuri izgudro dažādus ēdienus, kuros kā sastāvdaļu izmanto ķiršus “Cereja do Fundão”.

Atsauce uz specifikācijas publikāciju

(šīs regulas 6. panta 1. punkta otrā daļa)

https://tradicional.dgadr.gov.pt/pt/cat/frutos-frescos/978-cereja-do-fundao-igp

(1) OV L 343, 14.12.2012., 1. lpp.